ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Δεκεμβρίου 1995 με την οποία επιτρέπεται σε ορισμένα κράτη μέλη να εφαρμόσουν ή να συνεχίσουν να εφαρμόζουν σε ορισμένα πετρελαιοειδή, όταν χρησιμοποιούνται για συγκεκριμένους σκοπούς, μειώσεις από ειδικούς φόρους κατανάλωσης ή απαλλαγές από ειδικούς φόρους κατανάλωσης, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/EOK (95/585/EK)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/EOK του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή (1), και ιδίως το άρθρο 8 παράγραφος 4,

την πρόταση της Επιτροπής,

Εκτιμώντας:

ότι, σύμφωνα με το άρθρο 8 παράγραφος 4 της οδηγίας 92/81/EOK, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές από ειδικούς φόρους κατανάλωσης ή μειώσεις των ειδικών φόρων κατανάλωσης που επιβάλλονται στα πετρελαιοειδή για λόγους που συνδέονται με ορισμένες ειδικές πολιτικές 7

ότι ορισμένα κράτη μέλη γνωστοποίησαν στην Επιτροπή την πρόθεσή τους να συνεχίσουν την εφαρμογή ορισμένων απαλλαγών ή μειώσεων, που προβλέπονται ήδη στη φορολογική νομοθεσία τους, ή να εισαγάγουν νέες απαλλαγές ή μειώσεις, για τις οποίες θα πρέπει να εφαρμοστεί η διαδικασία που προβλέπεται στο άρθρο 8 παράγραφος 4 7

ότι τα άλλα κράτη μέλη έχουν ενημερωθεί για τις γνωστοποιήσεις αυτές 7

ότι έχει γίνει αποδεκτό από την Επιτροπή και από όλα τα κράτη μέλη ότι αυτές οι απαλλαγές ή μειώσεις είναι δικαιολογημένες στα πλαίσια ειδικών πολιτικών και δεν προκαλούν στρεβλώσεις του ανταγωνισμού ούτε παρεμποδίζουν τη λειτουργία της εσωτερικής αγοράς 7

ότι η Επιτροπή εξετάζει τακτικά τις μειώσεις ή απαλλαγές ώστε να επαληθεύει τη συμβατότητά τους με τη λειτουργία της εσωτερικής αγοράς ή την πολιτική της Κοινότητας στον τομέα της προστασίας του περιβάλλοντος 7

ότι, σύμφωνα με το άρθρο 8 παράγραφος 6 της οδηγίας 92/81/EOK, το Συμβούλιο θα εξετάσει την κατάσταση το αργότερο στις 31 Δεκεμβρίου 1996, βάσει έκθεσης της Επιτροπής,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 8 παράγραφος 4 της οδηγίας 92/81/EOK και χωρίς να θίγονται οι υποχρεώσεις που προβλέπονται από την οδηγία 92/82/EOK του Συμβουλίου (2), τα ακόλουθα κράτη μέλη εξουσιοδοτούνται να εφαρμόσουν ή να συνεχίσουν να εφαρμόζουν μέχρι τις 31 Δεκεμβρίου 1996, τις μειώσεις των ειδικών φόρων κατανάλωσης ή τις απαλλαγές από τους ειδικούς φόρους κατανάλωσης που αναφέρονται κατωτέρω:

1. Βασίλειο του Βελγίου και Μεγάλο Δουκάτο του Λουξεμβούργου:

Μείωση του συντελεστή του ειδικού φόρου κατανάλωσης στο μαζούτ (fuel lourd), προκειμένου να προωθηθεί η χρησιμοποίηση καυσίμων περισσότερο φιλικών προς το περιβάλλον. Η μείωση αυτή πρέπει να συνδέεται ειδικά με την περιεκτικότητα σε θείο και ο μέσος σταθμισμένος συντελεστής του ειδικού φόρου κατανάλωσης που επιβάλλεται στο μαζούτ πρέπει να τηρεί τον ελάχιστο συντελεστή του ειδικού φόρου κατανάλωσης στο μαζούτ, όπως προβλέπεται στο ισχύον κοινοτικό δίκαιο 7 σε καμία περίπτωση, δεν μπορεί ο μειωμένος συντελεστής να κατέλθει κάτω από 6,5 Ecu ανά τόνο.

2. Βασίλειο της Δανίας:

Εφαρμογή διαφοροποιημένων συντελεστών του ειδικού φόρου κατανάλωσης επί της βενζίνης που διανέμεται από πρατήρια καυσίμων εφοδιασμένα με συστήματα επιστροφής των αναθυμιάσεων και της βενζίνης που διανέμεται από άλλα πρατήρια καυσίμων, υπό την προϋπόθεση ότι αυτοί οι συντελεστές τηρούν πάντοτε τους ελάχιστους συντελεστές του ειδικού φόρου κατανάλωσης στα πετρελαιοειδή, όπως προβλέπεται στο κοινοτικό δίκαιο.

3. Ιταλική Δημοκρατία:

Μείωση των συντελεστών του ειδικού φόρου κατανάλωσης για το μαζούτ (fuel) που χρησιμοποιείται στην παραγωγή ατμού και το πετρέλαιο εσωτερικής καύσης (gasoil), το οποίο χρησιμοποιείται σε κλιβάνους για ξήρανση και «ενεργοποίηση» μοριακών σήστρων στην περιοχή Reggio Calabria. Ο μειωμένος συντελεστής δεν μπορεί, σε καμία περίπτωση, να είναι κατώτερος από 18 Ecu ανά τόνο.

4. Δημοκρατία της Αυστρίας:

Απαλλαγή από τον ειδικό φόρο κατανάλωσης που επιβάλλεται στα μεταχειρισμένα ορυκτέλαια που επαναχρησιμοποιούνται ως καύσιμα, είτε άμεσα ύστερα από ανάκτηση, είτε ύστερα από διεργασία ανακύκλωσης των μεταχειρισμένων ορυκτελαίων, και των οποίων η επαναχρησιμοποίηση επιβαρύνεται φορολογικά.

5. Πορτογαλική Δημοκρατία:

Μείωση του συντελεστή του ειδικού φόρου κατανάλωσης στο πετρέλαιο εξωτερικής καύσης (fuel-oil) που καταναλώνεται στην αυτόνομη περιοχή της Μαδέρας 7 η μείωση αυτή δεν μπορεί να υπερβαίνει το επιπλέον κόστος που συνεπάγεται η μεταφορά των σχετικών προϊόντων μέχρι τον τόπο κατανάλωσής τους.

6. Δημοκρατία της Φινλανδίας:

Απαλλαγή από τον ειδικό φόρο κατανάλωσης που επιβάλλεται στα μεταχειρισμένα ορυκτέλαια που επαναχρησιμοποιούνται ως καύσιμα, είτε άμεσα μετά από ανάκτηση, είτε μετά από διεργασία ανακύκλωσης των μεταχειρισμένων ορυκτελαίων, και των οποίων η επαναχρησιμοποίηση επιβαρύνεται φορολογικά.

Άρθρο 2

Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ιταλική Δημοκρατία, στο Μεγάλο Δουκάτο του Λουξεμβούργου, στη Δημοκρατία της Αυστρίας, στην Πορτογαλική Δημοκρατία και στη Δημοκρατία της Φινλανδίας.

Βρυξέλλες, 22 Δεκεμβρίου 1995.

Για το Συμβούλιο

Ο Πρόεδρος

L. ATIENZA SERNA

(1) EE αριθ. L 316 της 31. 10. 1992, σ. 12. Οδηγία όπως τροποποιήθηκε τελευταία από την οδηγία 94/74/EK (EE αριθ. L 365 της 31. 12. 1994, σ. 46).

(2) EE αριθ. L 316 της 31. 10. 1992, σ. 19. Οδηγία όπως τροποποιήθηκε από την οδηγία 94/74/EK (EE αριθ. L 365 της 31. 12. 1994, σ. 46).